היית'ם קנוויי

היית'ם קנוויי (אנגלית: Haytham Kenway) הוא דמות בדיונית המופיעה בסדרת משחקי Assassin's Creed. הדמות מוצגת לראשונה כפרוטגוניסט לכאורה במשחק "Assassin's Creed III", וניתן לשחק בה בשלבים המוקדמים של המשחק עד שהוא מתגלה בתור האנטגוניסט הראשי. הדמות מופיעה גם כדמות משנה במשחק "Assassin's Creed Rogue", המתרחש בין רצפי הזכרונות של "Assassin's Creed III". סיפור הרקע שלו נחקר בהרחבה בספר Assassin's Creed: Forsaken. הדמות מדובבת על ידי השחקן אדריאן האף באמצעות לכידת תנועה. בהיסטוריה הבדיונית של הסדרה, היית'ם קנוויי נולד ב-1725 כבנו של אדוארד קנוויי, אחד מחברי אחוות המתנקשים הבריטית והפרוטגוניסט הראשי במשחק הפריקוול "Assassin's Creed IV: Black Flag". בעקבות מותו של אביו בשנת 1735, הוא עובר מניפולציה להצטרף למסדר הטמפלרים, יריביהם המושבעים של המתנקשים, ובסופו של דבר הופך לחבר בכיר במסדר ולאחר מכן לראש המסדר בשלוש עשרה המושבות של אמריקה הקולוניאלית. תחת מנהיגותו של היית'ם, הטמפלרים משמידים את מרבית המתנקשים הקולוניאלים, הופכים לכוח הדומיננטי ביבשת ומנסים בהמשך להקים אומה חדשה על ידי השפעתם על המהפכה האמריקנית. בזמן זה, נולד להיית'ם בן בשם ראדונהאגדו/קונור מאישה ילידת אמריקה, שבבגרותו מצטרף לאחוות המתנקשים במאמץ לבטל את מעשיו של אביו. למרות שהיית'ם וקונור הופכים לבני ברית ושוקלים לאחד בין המסדרים, שניהם מבינים עד מהרה ששלום בין שני המסדרים הוא בלתי אפשרי. העימות ביניהם מוביל למותו של היית'ם בידי קונור בשנת 1781. לפני שחרורו של המשחק "Assassin's Creed III", דמותו של היית'ם קנוויי לא פורסמה כדמות שניתן לשחק בה כדי להפתיע את השחקנים. התפנית העלילתית שהשחקנים למעשה שלטו בטמפלר במהלך השליש הראשון של המשחק זכה לתשבחות בשל המחוכמות של המהלך ובשל הפעם הראשונה שהשחקנים יכלו לחוות את המשחק מנקודת מבטם של הטמפלרים. אולם, כמה מהם מתחו ביקורת על כך שהוספת משימותיו של היית'ם הכבידו על התקדמות המשחק. שלא כמו דמות בנו קונור, שהייתה עליו ביקורת מעורבת, דמותו של היית'ם התקבלה בחיוביות בשל קסמו ומורכבותו, והוא נחשב לאחד מהנבלים הטובים ביותר בסדרת המשחקים. הוספתו של היית'ם כדמות שניתן לשחק בה נשמרה בסוד מהעיתונות ונודעה רק לצוות המפתחים, כשכל הפרסומים התמקדו בקונור. המנהל האמנותי של המשחק, אלכס הצ'ינסון, קרא להחלטה להפוך את הדמות לפרוטגוניסט בהפתעה בשליש הראשון של המשחק רעיון אפקטיבי למשוך שחקנים לתוך סיפור המשחק. הדבר גם הציע פרספקטיבה חדשה ומרעננת בקונפליקט הממושך בין המתנקשים לבין הטמפלרים, מאחר שהיית'ם היה לדמות הטמפלר הראשונה בסדרה שניתן היה לשחק בה. אולם, הוא ציין שקשת הסיפור של הדמות הייתה ארוכה מדי מכיוון שלא היה זמן לבחון את המוצר, מה שהרתיע שחקנים מסוימים. לפי כותבת הסדרה סוזן פטריק, במשחק "Assassin's Creed Rogue" הושם דגש על דמותו של היית'ם בגלל היותו מודל לחיקוי לשיי פטריק קורמק, המתנקש שהפך לטמפלר, מכיוון ששניהם באים מרקע דומה, בעוד אחת המטרות של המשחק הייתה להראות את הפרקים החסרים בחייו של היית'ם. אדריאן האף, השחקן שביצע את עבודות הדיבוב ולכידת התנועה של הדמות, ציין שהכתיבה לדמות הייתה טובה מאוד ושהצוות היצירתי העניק לו חופש פעולה להפוך את הדמות לשלו, בהתחשב בכך שעזר למדל את האנימציה שלו ואת ביצועו בתוך משחק. דארבי מק'דביט, המנהל הנרטיבי של המשחק "Assassin's Creed Valhalla" מצא הזדמנות להכליל התייחסות לדמותו של היית'ם במשחק. הוא נזכר שקיבל פידבקים משחקנים ששם הדמות נשמע כמו שם ערבי, והציע את השם היית'ם או הית'אם לדמות משנה שמחזירה את ארגון 'הנחבאים' (הארגון המקורי שקדם למתנקשים) בחזרה לאנגליה במהלך אירועי "ולהאלה" - מה שהיווה את הבסיס להחלטתו של אדוארד קנוויי לקרוא לבנו בשם זה. היית'ם קנוויי נולד בשנת 1725 בלונדון לשודד ים לשעבר-שהפך למתנקש אדוארד קנוויי ולאשתו השנייה טסה. היית'ם השתייך אל האצולה הבריטית והיה מבודד משאר הילדים בגילו כאשר אומן להיות מתנקש מגיל צעיר. אולם, כל זה השתנה בשנת 1735 כאשר אדוארד נהרג בידי שכירי חרב אשר פרצו לביתם כדי לגנוב יומן שכולל את מחקרו של אדוארד על הציוויליזציה הראשונה. במהלך המתקפה, היית'ם נאלץ להרוג בפעם הראשונה כדי להציל את אמו, אך לא יכל להציל את אחותו למחצה ג'ניפר, שנחטפה בידי שכירי החרב. רג'ינלד בירץ' - מכרו של אדוארד שהיה למעשה טמפלר ואחראי למתקפה - מונה בתור האפוטרופוס של היית'ם ולקח אותו למסע כושל לאתר את ג'ניפר ברחבי אירופה. במהלך זמן זה, היית'ם אומן בדרכי הטמפלרים, כאשר בסופו של דבר הצטרף למסדר בשנת 1744. בשנת 1754 ואחרי שהשיג את המפתח למקדש הגדול של הציוויליזציה הראשונה מידי המתנקשים, היית'ם נשלח על ידי בירץ' לשלוש עשרה המושבות כדי לאתר את המקדש ולהיכנס לתוכו, כמו גם לבסס נוכחות טמפלרית קבועה באמריקה הצפונית בתור ראש המסדר הקולוניאלי. הוא גייס למטרתו את צ'ארלס לי, ויליאם ג'ונסון, תומאס היקי, בנג'מין צ'רץ' ואת ג'ון פיטקרן והצליח להקים בסיס לטמפלרים אחרי שהרג את שותפו לשעבר אדוארד בראדוק. אולם, המשימה למציאתו של המקדש הגדול נחלה כישלון. בזמן זה, הוא החל במערכת יחסים קצרה עם אישה ילידת אמריקה בשם גַהנְדידְזִיוֹ אך היא דרשה ממנו לעזוב אחרי שהבינה שרימה אותה, אחרי שהעדיף את דרכי הטמפלרים על פניה. היית'ם חזר לאירופה בשנת 1757 כדי להמשיך בחיפושיו אחר ג'ניפר, והדבר הוביל אותו אל האימפריה העות'מאנית, שם הציל אותה מידיהם של משעבדי עבדים. אחרי שהיא גילתה לו שהיה זה בירץ' שאחראי לאובדן משפחתו, שני האחים הובילו מתקפה על אחוזתו של בירץ', ובמהלכה בירץ' נהרג והיית'ם נפצע באורח אנוש. בעת החלמתו, היית'ם שקל לעזוב את מסדר הטמפלרים בעקבות מעשיו של בירץ', אך בסופו של דבר החליט שמטרות המסדר היו מוצדקות, אפילו אם דרכיו היו מוטלות בספק. בשנת 1758, היית'ם חזר למושבות כדי להרחיב את השפעת הטמפלרים וגייס את המתנקש לשעבר שיי פטריק קורמק למסדר. הוא הודיע לו על כמה מהאתרים של הציוויליזציה הראשונה שיכולים להביא לרעידות אדמה הרסניות, ופעל יחד איתו כדי למנוע מהמתנקשים לקבל אליהם גישה, כאשר בסופו של דבר השמיד את מרבית אחוות המתנקשים הקולוניאלית. בשנת 1760, עימות אחרון וסופי באזור הארקטי הביא לחיסולו של אחרון המתנקשים, אם כי שיי שכנע את היית'ם לחוס על חייו של מנהיג המתנקשים אכילס דבנפורט. אחרי שהפך את הטמפלרים לכוח הדומיננטי באמריקה הצפונית, מטרתו של היית'ם בשני העשורים הבאים הייתה למגר את השלטון הקולוניאלי הבריטי ולהקים אומה חדשה שבה רעיונותיהם של הטמפלרים יהפכו לחוק. אולם, נסיונותיו להשפיע על המהפכה האמריקאית סוכלו בידי קונור, בנו ממערכת היחסים עם גהנדידזיו, שאומן בידי אכילס להפוך למתנקש ולנקום בטמפלרים, אותם קונור מאשים במות אמו. היית'ם נדהם לגלות את דבר מותה של גהנדידזיו ושיש לו בן - דבר שהוסתר ממנו בידי חבריו הטמפלרים. הוא נקרע בין נאמנותו למסדר לבין אחריותו החדשה כאב. כאשר קונור הופלל בהמשך בידי הטמפלרים במזימה להתנקש בג'ורג' וושינגטון, היית'ם הציל אותו בחשאי מהגרדום מאחר שלא רצה שמותו יהיה על מצפונו. בשנת 1778, היית'ם וקונור נפגשים באופן רשמי וכורתים ביניהם ברית מאולצת כדי להיפטר מהטמפלר לשעבר בנג'מין צ'רץ' ולהמשיך לקדם את המהפכה האמריקאית. היית'ם מבין שבנו קונור יוכל לשמש כנכס חשוב אם יצטרף למטרתו, וניסה לשכנע אותו לגבי מטרות הטמפלרים והמניעים שלהם. אולם, הברית ביניהם נשברה כשקונור גילה שוושינגטון היה אחראי למותה של אמו, דבר אותו היית'ם שמר בכוונה בסוד ממנו, ומנתק את הקשר עם אביו. בסופו של דבר, היית'ם מודה בפני עצמו שהוא אינו יכול להשלים עם בנו ומבין שהוא מהווה איום ושעליו לטפל בו. בשנת 1781 ואחרי שניבא שקונור ירדוף אחרי צ'ארלס לי שמצא מפלט בפורט ג'ורג', היית'ם שלח את זה האחרון משם ונשאר מאחור כדי להתעמת עם בנו. אולם, אחרי קרב ממושך ביניהם, קונור הורג אותו. זמן מה לאחר מותו של היית'ם, קונור משיג את יומנו ובו הוא מגלה שאביו לא ציפה לשרוד מהעימות האחרון עם בנו ושרצה שקונור יקבל לרשותו את היומן כדי שיבין טוב יותר את מניעיו ושיסלח לו - מה שמרמז שהיית'ם נתן לקונור להרוג אותו. מלבד הופעותיו במשחקים "Assassin's Creed III" ו-"Assassin's Creed Rogue", היית'ם ערך הופעות אורח במספר משחקים נוספים בסדרה. במשחק "Assassin's Creed IV: Black Flag" בו מככב אביו אדוארד קנוויי, היית'ם מופיע כילד קטן בסצנה שאחרי הכתוביות שמראה את אביו אדוארד יוצא לאופרת הקבצנים בבית האופרה המלכותית יחד עם ילדיו. בעוד חברת הבת הבדיונית של תאגיד אבסטרגו שוקלת להכליל את הדמות כפרוטגוניסט המשחק שנועד לקדם את האידיאלים של הטמפלרים, מאחר שהיית'ם נחשב לטמפלר הגדול ביותר בהיסטוריה. רעיון זה התממש בתחילתו של המשחק הבא, "Assassin's Creed Unity", שבו הוא מככב בתפקיד הראשי במשחק בדיוני של החברה, "העיט הבודד". היית'ם מופיע יחד עם טמפלרים אחרים במשחק התפקידים המקוון משנת 2014 של קלפי האספנות "Assassin's Creed Memories". דמותו של היית'ם התקבלה לרוב בחיוביות, וזאת בניגוד גמור לדמות בנו קונור קנוויי, שקיבל ביקורות מעורבות יותר. כריס תורסטן ממגזין PC Gamer תיאר את הדמות כנבל טוב, אך גם ציין ש"נראה שהכותבים אוהבים יותר אותו (היית'ם) מאשר את הדמות הראשית (קונור)". אולם, יש מבקרים שסירבו לתת ביקורת מפורטת על הדמות כדי שלא להרוס את התפנית העלילתית שהיית'ם, בהיותו טמפלר, הוא הפרוטגוניסט הראשון של המשחק. המנהל האמנותי אלכס הצ'ינסון ציין שהדמות זכתה לתרעומת מסוימת בשל היותה פרוטגוניסט בהפתעה, וזאת משום שקשת הסיפור שלה ארוכה מדי, אך הוסיף וציין שהדמות נשארה חביבת הקהל, שהופיעה במשחקים נוספים ומכרה הרבה אקשן פיגרים. מגזין +GamesRadar קרא להחלטה של יוביסופט להוסיף דמות פרוטגוניסט בהפתעה "מהלך נועז" ברשימת הטוויסטים הטובים ביותר בתולדות משחקי הווידאו. מגזין IGN תיאר את דמותו של היית'ם קנוויי בתור אחת מדמויות משחקי הווידאו החדשות והטובות ביותר לשנת 2012, וציין ש"אף אדם אינו ערמומי, זממן וחצוף כמו היית'ם קנוויי". בשנת 2020, IGN ברזיל מיקם את דמותו במקום השני ברשימת הנבלים הגדולים בזיכיון המשחקים. בדירוג הדמויות של משחקי Assassin's Creed של מגזין PC Gamer, דמותו של היית'ם דורגה במקום גבוה יותר מקונור (שסיים במקום האחרון) וגם עבר את דמותו של אביו אדוארד, כשהמבקר השווה אותו בחיבה לנבלי ג'יימס בונד, באומרו ש"אכזריותו גורמת למשחק בו להיות כיפי", וזאת בניגוד לקונור. פרנק מרטין מ-DualShockers תיאר את היית'ם בתור הנבל הטוב ביותר במשחקי הסדרה, וכי מדובר ב"דמות משונה מאוד בהתחשב עד כמה הוא חביב. הסיפור שלו הוא ייחודי מאוד שראוי לחקור אותו יותר ביקום משחקי הסדרה". אדריאן האף, השחקן אשר גילם את הדמות בדיבוב ובלכידת תנועה, היה מועמד לפרס באפט"א למשחקים מאת האקדמיה הבריטית לאמנויות הקולנוע והטלוויזיה. בראיון שנערך עמו, הוא ציין את התגובות החיוביות של הקהל לדמות, במיוחד אלה שקשורות בקוספליי. במהלך דיון שנערך בנושא אלו דמויות ראויות להיכלל בסדרת טלוויזיה עתידית של נטפליקס שמתבססת על סדרת משחקי הווידאו, מתיו אגילאר ממגזין Comicbook.com בחר בדמותו של היית'ם בהתחשב בקסם שלו ובסיפור הרקע שלו, וקרא לו אחד מהנבלים המעניינים ביותר בסדרת המשחקים. דף הדמות בפרויקט פאנדום של Assassin's Creed “We just couldn’t do everything in the time we had left”: Assassin’s Creed 3’s Creative Director looks back on the makings of a franchise black sheep, Eddie Makuch, March 19th 2019 Assassin's Creed Rogue's Hero Is "Brash and Arrogant," But Also Has a Conscience, Eddie Makuch, August 20th 2014 Assassin's Creed Rogue' To Finish The Final Chapter of 'The Kenway Saga, Andrew Dyce, August 13th 2014 Interview: Talking with Adrian Hough, Assassin's Creed 3's Haytham Kenway, Tate Steinlage, December 28th 2012 כפי שסופר בספר Assassin's Creed: Forsaken, ספרי פינגווין. מתוך "הופעה קטלנית", פרק שני ברצף הזיכרון הראשון של המשחק "Assassin's Creed III". מתוך "המטלה של ג'ונסון", "המנתח" ו"החייל", פרקים שני עד רביעי ברצף הזיכרון השני של המשחק "Assassin's Creed III". מתוך "המשלחת של בראדוק", פרק שלישי ואחרון ברצף הזיכרון השלישי של המשחק "Assassin's Creed III". מתוך "צלקות", פרק שלישי ברצף הזיכרון הרביעי של המשחק "Assassin's Creed Rogue". מתוך "לא לנו ה'", פרק חמישי ברצף הזיכרון השישי של המשחק "Assassin's Creed Rogue". מתוך "טיול לבוסטון", פרק שני ברצף הזיכרון החמישי של המשחק "Assassin's Creed III". מתוך "כלא בריידוול" ו"הוצאה להורג פומבית", פרקים שני ושלישי ברצף הזיכרון השמיני של המשחק "Assassin's Creed III". מתוך "סחורה אבודה", פרק שני ברצף הזיכרון התשיעי של המשחק "Assassin's Creed III". מתוך "אמון שבור", פרק שני ברצף הזיכרון העשירי של המשחק "Assassin's Creed III". מתוך "העמדה האחרונה של לי", פרק שלישי ואחרון ברצף הזיכרון ה-11 של המשחק "Assassin's Creed III". מתוך "אפילוג", הפרק האחרון של המשחק "Assassin's Creed IV: Black Flag". מתוך "פרולוג", הפרק הראשון של המשחק "Assassin's Creed Unity". 10 Most Iconic Assassin’s Creed Characters, Ranked, Chris Harkin, Game Rant, June 14th 2024 'Assassin's Creed' Characters: Ranking the 22 Best, Daniel Horowitz, ONE37pm, May 26th 2023 Top 20 Best Assassin's Creed Characters, Nancy Roberge-Renaud, Watch Mojo Assassin’s Creed: Best Characters in The Franchise, Ranked By Fighting Ability, Saim Cheeda, Screen Rant, March 25th 2022 The assassins of Assassin's Creed, ranked from worst to best, Andy Kelly, September 13th 2022 The 10 best Assassin’s Creed characters, Marcos Thadani, May 8th 2018 Assassin's Creed III Review, Chris Thursten, December 4th 2012 Assassin's Creed 3 PS3 review – struggling to break the shackles of the old world, Joel Gregory, October 30th 2012 Assassin's Creed 3 Review for Xbox 360, Morgan Webb, October 30th 2012 Assassin's Creed 3 review: Declination of independence, Ludwig Kietzmann, October 30th 2012 Watch gaming's most satisfying character switches, David Roberts, December 16th 2015 The Best New Video Game Characters of 2012, Marc Nix, December 4th 2012 Assassin's Creed: Ranqueamos os melhores vilões, Diego Lima and Bruno Yonezawa, May 6th 2020 The assassins of Assassin's Creed, ranked from worst to best, Andy Kelly, January 28th 2021 10 Best Assassin's Creed Villains, Ranked, Frank Martin, April 22nd 2023 BAFTA Games 2013 Netflix's Assassin's Creed: Which Assassin Should the New Series Feature?, Andy Kelly, November 25th 2020